3บจ.เจ๊งยับTTAสาหัสเอ็มลิ้งค์เดี้ยง
3 บจ.ขาดทุนหนัก TTA ค่าระวางทรุด 55% บริษัทลูกหยุดขายถ่านหิน เอ็มลิ้งค์ฯ รายได้ดิ่ง ไทยคมจุกจากภาษี
16 ก.พ. 2555

3 บจ.ขาดทุนหนัก TTA ค่าระวางทรุด 55% บริษัทลูกหยุดขายถ่านหิน เอ็มลิ้งค์ฯ รายได้ดิ่ง ไทยคมจุกจากภาษี 
บริษัท โทรีเซนไทย เอเยนต์ซีส์ (TTA) แจ้งว่าผลงานไตรมาสแรก สิ้นสุดวันที่ 31 ธ.ค. 2554 ขาดทุนสุทธิ 560 ล้านบาท พลิกจากช่วงเดียวกันปีก่อนกำไรสุทธิ 145 ล้านบาท
สาเหตุที่ทำให้ขาดทุนมาก เนื่องจากรายได้ค่าระวางเรือลดลง 55% และยอดขายถ่านหินได้รับผลกระทบจากน้ำท่วมที่ จ.พระนครศรีอยุธยา ส่วนโรงงานสมุทรสาครยังไม่ได้รับอนุญาตให้เปิดทำการ ส่งผลให้ บริษัท ยูนิค ไมนิ่ง เซอร์วิสเซส (UMS) ต้องหยุดดำเนินงานหลายสัปดาห์
ด้าน บริษัท เอ็ม ลิ้งค์ เอเชีย คอร์ปอเรชั่น (MLINK) ขาดทุนหนักถึง 625 ล้านบาท ในปี 2554 พลิกจากปีก่อน กำไรสุทธิ 66 ล้านบาท
ทั้งนี้ MLINK มีค่าใช้จ่ายเพิ่มขึ้นแต่รายได้กลับลดลงทุกส่วน ทั้งจากการขาย ลดลง 3.26% เหลือ 5,979.88 ล้านบาท กำไรขั้นต้นเท่ากับ 451.75 ล้านบาท ลดลง 4.82% และรายได้อื่น 112.05 ล้านบาท ลดลง16.58 ล้านบาท
บริษัท ไทยคม (THCOM) แจ้งผลประกอบการไตรมาส 4 ปี 2554 มีกำไรสุทธิจากการดำเนินงานจำนวน 46 ล้านบาท เพิ่มขึ้น 186.7% จากไตรมาส 3 แต่ทั้งปียังขาดทุน 130 ล้านบาท ดีกว่าปี 2553 ที่มีผลขาดทุน 806 ล้านบาท
อย่างไรก็ตาม นโยบายลดอัตราภาษีเงินได้นิติบุคคลเป็น 23% ในปี 2555 ส่งผลให้บริษัทต้องปรับลดภาษีเงินได้รอการตัดบัญชีทำให้ทั้งปี 2554 ขาดทุนสุทธิ 490 ล้านบาท